REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/73-15

19. februar 2015. godine

B e o g r a d

ZAPISNIK

SA 43. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 19. FEBRUARA 2015. GODINE

Sednica je počela u 12,05 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Aleksandar Marković, Olgica Batić, Milisav Petronijević, Saša Maksimović, Veroljub Matić, Obrad Isailović, Darko Laketić i Dragana Barišić.

Sednici su prisustvovali zamenici odsutnih članova Odbora: Ljiljana Malušić, zamenik Ljubiše Stojmirovića i Katarina Šušnjar, zamenik Dušice Stojković.

Sednici je prisustvovao i doc. dr Miloje Obradović, predsednik Komisije za zaštitu konkurencije.

Sednici nisu prisustvovali članovi Odbora: Katarina Rakić, Milan Krkobabić, Đorđe Milićević, Snežana Malović, Vesna Martinović, Ljubiša Stojmirović i Dušica Stojković.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 41. sednice Odbora -

1.Razmatranje zahteva Komisije za zaštitu konkurencije za davanje saglasnosti za zasnivanje radnog odnosa sa novim licima (21 broj 112-2043/14 od 14. januara 2015. godine);

2.Utvrđivanje spiska nalepnica za parkiranje A-I i A-II;

3.Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnik sa 41. sednice Odbora.

**Prva tačka dnevnog reda**: Razmatranje zahteva Komisije za zaštitu konkurencije za davanje saglasnosti za zasnivanje radnog odnosa sa novim licima (21 broj 112-2043/14 od 14. januara 2015. godine)

Doc. dr Miloje Obradović, predsednik Komisije za zaštitu konkurencije, obrazložio je prisutnim članovima i zamenicima članova Odbora, zahtev koji je podnet u skladu sa članom 6. stav 3. Zakona o izmenama i dopunama Zakona o budžetskom sistemu („Službeni glasnik RS“, broj 108/2013) i Odlukom Odbora o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, 21 Broj: 112-2043/14, od 20. juna 2014. godine, kojim je zatražena saglasnost za zasnivanje radnog odnosa na neodređeno vreme putem objavljivanja javnog konkursa sa dva nova lica u Stručnoj službi Komisije, na izvršilačkim radnim mestima u zvanju samostalni savetnik. Kako je istakao, Pravilnikom o unutrašnjoj organizaciji i sistematizaciji poslova u Komisiji za zaštitu konkurencije i Pravilnikom o izmenama i dopunama Pravilnika o unutrašnjoj organizaciji i sistematizaciji poslova, sistematizovano je ukupno 54 izvršioca. Od navedenog broja, 31 lice je u radnom odnosu (s tim da se dvoje lica nalaze na dužem odsustvu, trudničko i porodiljsko bolovanje, a jedno lice je odlukom Narodne skupštine izabrano za člana Saveta Komisije). Takođe, nema zaposlenih na određeno vreme, niti zaposlenih po nekom drugom osnovu, te je potreba za angažovanjem novih lica usledila iz navedenih razloga i u cilju nesmetanog obavljanja poslova iz nadležnosti Komisije. Predsednik Komisije pojasnio je i da su finansijskim planom Komisije, koji je Vlada Republike Srbije usvojila u decembru mesecu 2014. godine, planirana sredstva za zapošljavanje navedenih lica. Na kraju je istakao da će, pored prihoda ostvarenih od kazni koje su naplaćene u 2014. godini, u budžet Republike Srbije biti uplaćeno milion evra iz suficita koji je Komisija ostvarila u prethodnoj godini.

Diskusije nije bilo.

Na predlog predsednika, Odbor je većinom glasova prihvatio zahtev i doneo Zaključak o davanju saglasnosti Komisiji za zaštitu konkurencije za zasnivanje radnog odnosa na neodređeno vreme sa dva nova lica u Stručnoj službi Komisije za zaštitu konkurencije.

**Druga tačka dnevnog reda**: Utvrđivanje spiska nalepnica za parkiranje A-I i A-II

Predsednik Odbora je podsetio članove i zamenike članova Odbora da je Administrativni odbor Narodne skupštine na sednici održanoj 8. februara 2012. godine, doneo Odluku kojom je uređeno korišćenje prostora za parkiranje vozila oko zgrade Narodne skupštine, oblik i sadržina nalepnice za parkiranje vozila, kao i način vođenja evidencije o nalepnicama A-I i A-II za parkiranje koje se izdaju za svaki saziv. U nastavku, podsetio je na član 11. ove odluke kojom je utvrđeno ovlašćenje Odbora da utvrđuje spisak lica kojima se izdaje nalepnica za parkiranje A-I i A-II.

Diskusije nije bilo.

Na predlog predsednika, Odbor je jednoglasno utvrdio Spisak za nalepnice za parkiranje A-I i A-II.

**Treća tačka dnevnog reda**: Razno

1) Predsednik Odbora je obavestio članove i zamenike članova Odbora, da će u organizaciji Međunarodnog republikanskog instituta IRI, u periodu od 23. do 25. februara 2015. godine, Narodnu skupštinu u okviru studijske posete posetiti poslanici Parlamenta Republike Tunis. S tim u vezi, 24. februara 2015. godine u Domu Narodne skupštine, u terminu od 10,30 do 11,30 časova, u sali IV, održaće se sastanak sa predstavnicima odbora Narodne skupštine. Kako je dogovoreno, navedenom sastanku ispred Odbora prisustvovaće Olgica Batić, kao i Ljiljana Malušić i Aleksandar Marković.

2) Predsednik Odbora je obavestio članove i zamenike članova Odbora da je Kolegijum Narodne skupštine, 3. februara 2015. godine, doneo Odluku kojom Odboru upućuje predlog za utvrđivanje neprimerenih reči čija bi se upotreba sankcionisala u skladu sa članom 107. Poslovnika Narodne skupštine. S tim u vezi, predložio je da se u narednom periodu razmotri mogućnost obrazovanja radne grupe koja bi putem opšteg konsenzusa svih poslaničkih grupa u Narodnoj skupštini, pronašla najbolje moguće rešenje vezano za ovo pitanje. Takođe, istakao je svoje lično mišljenje po kome nije za ograničenja ovakve vrste, jer smatra da to ne bi spečilo upotrebu ovakvih reči, već bi naprotiv, imajući u vidu iskustva pojedinih država koje su uvele ovakva ograničenja, to samo dovelo do veće kreativnosti narodnih poslanika prilikom izražavanja. Saša Maksimović i Petar Petrović, izneli su mišljenje da Odbor ne bi trebao da se bavi ovim pitanjem.

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić